Unieke podiums 'n eerste vir 2020- Olimpiese Spele | Maroela Media
Miraitowa, die gelukbringer vir die Tokio 2020 Olimpiese Spele, Dinsdag by die Olympic Corner in Tokio. (Foto: Jae C. Hong/AP)
Organiseerders van die Olimpiese Spele wat volgende jaar in Tokio, Japan, sal plaasvind, het reeds aangekondig dat hul goue, silwer- en bronsmedaljes gemaak sal word uit elektroniese toestelle wat weggegooi is. Maar nou gaan hulle nog 'n stappie verder.
Die podiums waarop die atlete sal staan wanneer hulle hul medaljes ontvang, sal hoofsaaklik uit herwonne huishoudelike plastiek gemaak word. Dit is die eerste keer dat so iets vir 'n Olimpiese Spele gedoen word.
Toshiro Muto, uitvoerende hoof van die Olimpiese Spele se organiseringskomitee, sê hulle glo die projek sal 'n baie groter betekenis uitdra. "Dit sal nie net 'n boodskap aan Japan stuur nie, maar ook aan die res van die wêreld," het hy gesê.
Muto het Dinsdag by 'n mediakonferensie gesê daar sal na verwagting 100 stelle podiums gebou word, alles uit herwonne plastiek wat waarskynlik met aluminium versterk sal word.
Channel News Asia berig organiseerders meen hulle sal sowat 45 ton plastiek nodig hê om die podiums te vervaardig. Die weggooiplastiek sal by 2 000 winkels ingesamel word. Bokse sal buite dié winkels geplaas word waar inwoners herwinbare plastiekvullis kan stort. Daar sal ook gebruik gemaak word van plastiek wat versamel is tydens oseaan-skoonmaakoperasies.
Die organiseerders van die 2020- Olimpiese Spele was nog deurentyd gretig om 'n eko-vriendelike boodskap uit te stuur. Afgesien van die podiums en medaljes, sal Japannese atlete ook deelneem in amptelike spandrag wat gedeeltelik gemaak is uit herwonne kledingstukke.
Toshiro Muto, uitvoerende hoof van die 2020 Olimpiese Spele se organiseringskomitee, verlaat die vertrek nadat hy verslaggewers toegespreek het. (Foto: Jae C. Hong/AP)
Goudstukkies (links) wat herwin is uit 100 selfone word as voorbeeld gewys in Tokio. (Foto: Eugene Hoshiko/AP)
Ek het sedert gister opgelet dat van die fotos wat op nuusberigte geplaas word nie op die oorspronklike berig verskyn nie, maar wel wanneer ek die "Kommentaar" veld open. Lê die fout dalk by my foon?
Ek ervaar dieselfde probleem al baie lank, maar nou nog erger as voorheen. Meeste videos moes ek voorheen so kyk, maar deesdae die fotos ook. Kan dit net sien as ek op kommentaar kliek.